શારજાહઃ યજમાન પાકિસ્તાન અને વેસ્ટ ઇન્ડીઝ વચ્ચે ત્રણ મેચની વન ડે શ્રેણીની પહેલી મેચમાં ગઈ કાલે પાકિસ્તાને વેસ્ટ ઇન્ડીઝને ૧૧૧ રને પરાજય આપ્યો હતો. વેસ્ટ ઇન્ડીઝના કેપ્ટન જેસન હોલ્ડરે ટોસ જીતીને પાકિસ્તાનને બેટિંગ કરવા આમંત્રણ આપ્યું હતું, જોકે તેનો આ નિર્ણય બૂમરેંગ સાબિત થયો હતો અને પાકિસ્તાને ૪૯ ઓવરમાં નવ વિકેટ ગુમાવીને ૨૮૪ રન ખડક્યા હતા. પાકિસ્તાન તરફથી ઓપનર શર્જીલ ખાને ૫૪ તેમજ ત્રીજા ક્રમે બેટિંગ કરવા આવેલા બાબર આઝમે સદી ફટકારતા ૧૨૦ રન ફટકાર્યા હતા. ૧૩૧ બોલમાં આઠ ચોગ્ગા અને ત્રણ છગ્ગા સાથે સદી ફટકારનાર બાબર આઝમને મેન ઓફ ધ મેચ જાહેર કરવામાં આવ્યો હતો.